Szakmai előadás Tatabányán!
2013. szeptember 25-én 16 órakor 31 ember jött el Tatabányán a Kertvárosi Bányász Művelődési Otthonba, hogy meghallgassa Dr. Stróbl Alajos „Az energetikai fejlődés útjairól” című előadását.
A több mint egyórás előadásban Dr. Stróbl Alajos rengeteg táblázatot és grafikont mutatott be. Ezekből a hallgatóság megismerhette a GDP éves változásait a világban, az Európai Unió országaiban és Magyarországon. Az előadó ezeket az adatokat hozta összefüggésbe az országok és hazánk energiaigényével, az energiatermeléssel, a fosszilis ásványi nyersanyag készletekkel és a rendelkezésre álló alternatív energia felhasználásával. A világ fosszilis ásványi nyersanyagait fajtánként szemlélve egyértelművé vált mindenki számára, hogy olajból, gázból (palagázból) az elkövetkezendő évtizedekben még nem lesz hiány. A legtöbb mennyiségben a szén fordul elő, ennek felhasználása viszont stagnál.
Az előadó szólt hazánk Nemzeti Energiastratégiájáról, a primerenergia-felhasználás jövőjéről. 
Dr. Stróbl Alajos ezek után – főleg táblázatokkal igazoltan – bemutatta a világ, az Európai Unió és Magyarország villamos energia igényét, termelését, árát, a felhasznált energiahordozók szerinti megosztását. Ebből egyértelműen látszik, a gáz, az olaj, az alternatív energiahordozók felhasználásának növekedése, az atomenergia és szén stagnálása. A világon és Európában sok villamos erőmű épül, ezek többsége gázra alapozódik, de érdekes módon több szénerőművet is üzembe helyeznek, főleg Németországban.
Az előadó tájékoztatta hallgatóságát arról, hogy hazánk villamos energia ellátása biztosított, de ezzel kapcsolatban rávilágított a nehézségekre is. Ilyen probléma az import villamos energia viszonylagos olcsósága, amely nem segíti elő a hazai erőműépítéseket és a meglévő erőművek jobb kihasználtságát. A bemutatott táblázatokban a hallgatóság érzékelhette a hazai villamos energiát előállító erőműveink kapacitását, hatásfokát, korát, az általuk fejlesztett áram árát stb.
Dr. Stróbl Alajos szólt Magyarország villamos energia ellátásának jövőjéről, elsősorban az atomenergia felhasználásáról. Ebből adódott, hogy az előadás után a kollégák ezzel a témával kapcsolatban tettek fel kérdéseket. Vas László a Vértesi Erőmű ZRt volt vezérigazgatója és Szikrai Miklós a Tatabányai Szénbányák volt vezérigazgatója az atomerőmű építésével kapcsolatban érdeklődtek. A válaszok kielégítőek és pontosak voltak.
Tatabányán egy igen érdekes, rengeteg szakmai gondolatot felkeltő előadást hallgathatott meg a szép számú közönség. Ahogy az előadó elmondta: ezt az előadását sok helyen előadja. Tehát a Bányászati és Kohászati Lapok olvasóinak ajánljuk, ha valahol olvassák Dr. Stróbl Alajos előadásainak meghívóját, feltétlen menjenek el, mert komoly szakmai élményben lesz részük.

